ข้อกำหนดของสำนักงานการบินพลเรือนแห่งประเทศไทยฉบับที่ ๑๑ว่าด้วยการขอจดทะเบียนและการรับจดทะเบียนอากาศยาน อาศัยอำนาจตามความในมาตรา๓๐ วรรคสอง แห่งพระราชบัญญัติการเดินอากาศ พ.ศ. ๒๔๙๗ ที่บัญญัติให้การขอจดทะเบียนและการรับจดทะเบียนอากาศยานให้เป็นไปตามที่กำหนดในข้อกำหนดประกอบมาตรา ๓๗ (๑) (ฌ) แห่งพระราชกำหนดการบินพลเรือนแห่งประเทศไทย พ.ศ. ๒๕๕๘ ที่ให้อำนาจสำนักงานการบินพลเรือนแห่งประเทศไทยออกข้อกำหนดเพื่อกำหนดคุณสมบัติหลักเกณฑ์ วิธีการ เงื่อนไข มาตรฐานและแนวปฏิบัติในเรื่องเครื่องหมายสัญชาติและเครื่องหมายการจดทะเบียนอากาศยานให้เป็นไปตามมาตรฐานสากลที่เป็นปัจจุบันและทันต่อเหตุการณ์ผู้อำนวยการสำนักงานการบินพลเรือนแห่งประเทศไทยจึงออกข้อกำหนดไว้ ดังต่อไปนี้ข้อ ๑ ข้อกำหนดนี้เรียกว่า ข้อกำหนดของสำนักงานการบินพลเรือนแห่งประเทศไทย ฉบับที่ ๑๑ว่าด้วยการขอจดทะเบียนและการรับจดทะเบียนอากาศยานข้อ๒[๑] ข้อกำหนดนี้ให้ใช้บังคับนับแต่วันถัดจากวันประกาศในราชกิจจานุเบกษาเป็นต้นไปข้อ๓ ให้ยกเลิกข้อ ๑ แห่งกฎกระทรวงฉบับที่ ๓ (พ.ศ. ๒๔๙๗) ออกตามความในพระราชบัญญัติการเดินอากาศ พ.ศ. ๒๔๙๗ข้อ๔ ในข้อกำหนดนี้คำขอ หมายความว่า คำขอจดทะเบียนอากาศยานผู้อำนวยการ หมายความว่าผู้อำนวยการสำนักงานการบินพลเรือนแห่งประเทศไทยข้อ๕ ผู้ประสงค์จะขอจดทะเบียนอากาศยานต้องเป็นเจ้าของหรือถ้ามิได้เป็นเจ้าของต้องเป็นผู้มีสิทธิครอบครองอากาศยานที่ขอจดทะเบียนและมีคุณสมบัติตามมาตรา ๓๑ แห่งพระราชบัญญัติการเดินอากาศ พ.ศ. ๒๔๙๗ โดยให้ยื่นคำขอต่อผู้อำนวยการตามแบบที่ผู้อำนวยการกำหนดพร้อมด้วยเอกสารและหลักฐาน ดังต่อไปนี้(๑)เอกสารหลักฐานแสดงกรรมสิทธิ์หรือสิทธิครอบครองอากาศยานที่ขอจดทะเบียน เช่น สัญญาซื้อขายอากาศยาน(Aircraft Bill of Sale) หรือสัญญาเช่าอากาศยาน (Aircraft Lease Agreement) เป็นต้น(๒)เอกสารหลักฐานการถอนทะเบียนอากาศยานจากรัฐเจ้าของทะเบียนเดิม (Confirmation of Cancellation from the Foreign Registry) หรือเอกสารหลักฐานที่แสดงว่าอากาศยานไม่เคยได้รับการจดทะเบียนจากรัฐผู้ผลิต(๓)เอกสารหลักฐานการประกันภัย(๔)เอกสารหลักฐานการชำระภาษี กรณีนำอากาศยานเข้ามาจากต่างประเทศ(๕)หนังสือแจ้งผลการจองทะเบียนอากาศยาน (ถ้ามี)(๖) เอกสารหลักฐานพร้อมรับรองสำเนาถูกต้องเพิ่มเติมดังนี้(ก) บุคคลธรรมดา๑) สำเนาบัตรประจำตัวประชาชน๒) สำเนาทะเบียนบ้าน(ข) ห้างหุ้นส่วนสามัญ๑)หนังสือรับรองของนายทะเบียนหุ้นส่วนบริษัทแสดงการจดทะเบียนเป็นนิติบุคคลกับรายชื่อผู้ถือหุ้นทั้งหมด๒) สำเนาบัตรประชาชนและสำเนาทะเบียนบ้านของผู้เป็นหุ้นส่วนทั้งหมด(ค) ห้างหุ้นส่วนจำกัด๑)หนังสือรับรองของนายทะเบียนหุ้นส่วนบริษัทแสดงการจดทะเบียนเป็นนิติบุคคล รายชื่อผู้เป็นหุ้นส่วนจำพวกจำกัดความรับผิดและจำพวกไม่จำกัดความรับผิด กับจำนวนทุนเข้าหุ้นของผู้เป็นหุ้นส่วนนั้น๒) สำเนาบัตรประชาชนและสำเนาทะเบียนบ้านของผู้เป็นหุ้นส่วนจำพวกไม่จำกัดความรับผิด(ง) บริษัทจำกัดหรือบริษัทมหาชนจำกัด๑)หนังสือรับรองของนายทะเบียนหุ้นส่วนบริษัท แสดงการจดทะเบียนเป็นนิติบุคคล และรายชื่อกรรมการของบริษัท๒)สำเนาบัญชีรายชื่อผู้ถือหุ้นที่นายทะเบียนรับรอง ซึ่งแสดงสัญชาติและจำนวนหุ้นซึ่งผู้ถือหุ้นมีอยู่ในวันยื่นคำขอ๓)หนังสือบริคณห์สนธิและข้อบังคับฉบับตีพิมพ์๔) สำเนาบัตรประชาชนและสำเนาทะเบียนบ้านของกรรมการบริษัท(จ) สมาคม๑)หนังสือรับรองของนายทะเบียนสมาคม แสดงการจดทะเบียนเป็นนิติบุคคล๒)สำเนาข้อบังคับสมาคมที่ได้รับอนุมัติจากผู้อำนวยการแล้ว๓) สำเนาบัตรประชาชนและสำเนาทะเบียนบ้านของคณะกรรมการสมาคม(ฉ) หน่วยราชการหรือรัฐวิสาหกิจ๑)เอกสารที่แสดงการจัดตั้งนิติบุคคล๒) สำเนาบัตรประชาชนและสำเนาทะเบียนบ้านของหัวหน้าหน่วยงานข้อ๖ ผู้ที่ประสงค์จะยื่นคำขอตามข้อ ๔อาจยื่นคำขอจองทะเบียนอากาศยานสำหรับอากาศยานที่จะขอจดทะเบียนก่อนได้ ทั้งนี้การขอจองทะเบียนอากาศยานเป็นไปตามหลักเกณฑ์และวิธีการ ที่ผู้อำนวยการกำหนดผู้ยื่นคำขอที่ไม่ได้ยื่นคำขอจองทะเบียนอากาศยานผู้อำนวยการจะกำหนดทะเบียนอากาศยานให้ตามลำดับทะเบียนอากาศยานที่ว่างอยู่ข้อ๗ เมื่อผู้อำนวยการได้รับคำขอพร้อมเอกสารและหลักฐานตามข้อ๕ แล้ว ผู้อำนวยการจะจดทะเบียนอากาศยานและออกใบสำคัญการจดทะเบียนอากาศยานให้แก่ผู้ยื่นคำขอเมื่อปรากฏว่า(๑) ผู้ยื่นคำขอเป็นเจ้าของหรือผู้มีสิทธิครอบครองอากาศยานที่ขอจดทะเบียน(๒) ผู้ยื่นคำขอมีคุณสมบัติตามที่กำหนดไว้ในมาตรา ๓๑แห่งพระราชบัญญัติการเดินอากาศ พ.ศ. ๒๔๙๗ และที่แก้ไขเพิ่มเติม(๓) ผู้ยื่นคำขอได้ชำระค่าธรรมเนียมใบสำคัญการจดทะเบียนอากาศยานแล้วใบสำคัญการจดทะเบียนอากาศยานให้เป็นไปตามแบบแนบท้ายข้อกำหนดนี้ให้ผู้ได้รับใบสำคัญการจดทะเบียนอากาศยานตามวรรคหนึ่งจัดทำเครื่องหมายสัญชาติและเครื่องหมายการจดทะเบียนอากาศยานให้เป็นไปตามที่กำหนดไว้ในข้อกำหนดของสำนักงานการบินพลเรือนแห่งประเทศไทยว่าด้วยเครื่องหมายสัญชาติและทะเบียนและแผ่นแสดงเครื่องหมายอากาศยานข้อ๘ ในกรณีที่ข้อเท็จจริงเกี่ยวกับผู้ได้รับใบสำคัญการจดทะเบียนอากาศยานหรือข้อมูลของอากาศยานไม่ตรงกับที่ระบุไว้ในใบสำคัญการจดทะเบียนอากาศยานให้ผู้ได้รับใบสำคัญการจดทะเบียนอากาศยานยื่นคำขอเปลี่ยนแปลงรายการในใบสำคัญการจดทะเบียนอากาศยานต่อผู้อำนวยการตามแบบที่ผู้อำนวยการกำหนดภายใน ๓๐ วันนับแต่วันที่มีการเปลี่ยนแปลงข้อเท็จจริงหรือข้อมูลของอากาศยานดังกล่าวพร้อมด้วยสำเนาใบสำคัญการจดทะเบียนอากาศยานที่จะขอเปลี่ยนแปลงแก้ไขและเอกสารหรือหลักฐานประกอบเหตุผลในการขอเปลี่ยนแปลงแก้ไขใบสำคัญการจดทะเบียนอากาศยานที่ออกให้ตามวรรคหนึ่งให้ประทับคำว่า RE-ISSUED ด้วยหมึกสีแดง และระบุวัน เดือน ปีที่ออกใบสำคัญการจดทะเบียนอากาศยานนั้นไว้ด้านหน้าให้ผู้ได้รับใบสำคัญการจดทะเบียนอากาศยานส่งคืนใบสำคัญการจดทะเบียนอากาศยานฉบับเดิมภายใน๓๐ วัน นับแต่วันที่ได้รับใบสำคัญการจดทะเบียนอากาศยานตามวรรคหนึ่งข้อ๙ ในกรณีที่ผู้ได้รับใบสำคัญการจดทะเบียนอากาศยานประสงค์จะขอให้ออกใบแทนใบสำคัญการจดทะเบียนอากาศยานเนื่องจากสูญหาย ถูกทำลายหรือเสียหายในสาระสำคัญให้ยื่นคำขอออกใบแทนใบสำคัญการจดทะเบียนอากาศยานต่อผู้อำนวยการตามแบบที่ผู้อำนวยการกำหนดและเอกสารหรือหลักฐานประกอบเหตุผลในการขอออกใบแทนใบแทนใบสำคัญการจดทะเบียนอากาศยานที่ออกให้ตามวรรคหนึ่งให้ประทับคำว่า REPLACEMENT ด้วยหมึกสีแดง และระบุวัน เดือน ปีที่ออกใบสำคัญการจดทะเบียนอากาศยานนั้นไว้ด้านหน้าข้อ๑๐ ผู้จดทะเบียนอากาศยานที่ประสงค์จะขอถอนทะเบียนอากาศยานให้ยื่นคำขอถอนทะเบียนอากาศยานเป็นหนังสือต่อผู้อำนวยการพร้อมด้วยใบสำคัญการจดทะเบียนอากาศยานและหลักฐานที่แสดงเหตุผลในการขอถอนทะเบียนอากาศยานเมื่อผู้อำนวยการเห็นว่ามีข้อเท็จจริงอันเป็นเหตุให้ถอนทะเบียนอากาศยานได้ให้ผู้อำนวยการถอนทะเบียนอากาศยานและแจ้งคำสั่งถอนทะเบียนอากาศยานแก่ผู้ยื่นคำขอถอนทะเบียนและให้ผู้ยื่นคำขอถอนทะเบียนอากาศยานดำเนินการลบเครื่องหมายสัญชาติและทะเบียนดังกล่าวออกจากลำตัวอากาศยานนั้นข้อ ๑๑ ผู้อำนวยการมีอำนาจพิจารณาเพิกถอนทะเบียนอากาศยานเมื่อปรากฏข้อเท็จจริงว่า(๑)ใบสำคัญการจดทะเบียนอากาศยานเป็นอันใช้ไม่ได้ตามมาตรา ๓๒(๒)สิทธิครอบครองอากาศยานตามสัญญาเช่าอากาศยานสิ้นสุดลงในกรณีที่ผู้มีสิทธิครอบครองเป็นผู้จดทะเบียนอากาศยาน เนื่องจาก(ก)สิ้นสุดระยะเวลาตามสัญญาเช่าอากาศยาน(ข)ผู้เช่าหรือผู้ให้เช่าบอกเลิกสัญญาเช่าอากาศยานตามเงื่อนไขที่กำหนดในสัญญา(ค)ผู้ให้เช่าและผู้เช่าตกลงเลิกสัญญาเช่าอากาศยาน(ง)ผู้ให้เช่าแจ้งการบอกเลิกสัญญาเช่าอากาศยานและยื่นแสดงหนังสือมอบอำนาจให้ถอนทะเบียนแบบเพิกถอนไม่ได้พร้อมด้วยคำร้องขอส่งออกอากาศยาน(๓)ศาลมีคำพิพากษาถึงที่สุดให้ถอนหรือเพิกถอนทะเบียนอากาศยาน(๔)อากาศยานถูกบังคับหลักประกันตามกฎหมายว่าด้วยหลักประกันทางธุรกิจข้อ๑๒ คำขอจดทะเบียนอากาศยานคำขอเปลี่ยนแปลงรายการในใบสำคัญการจดทะเบียนอากาศยานคำขอออกใบแทนใบสำคัญการจดทะเบียนอากาศยาน คำขอถอนทะเบียนอากาศยาน รวมถึงเอกสารและหลักฐานที่ได้ยื่นไว้ก่อนวันที่ข้อกำหนดนี้มีผลใช้บังคับและอยู่ระหว่างการพิจารณาให้ถือว่าเป็นคำขอตามข้อกำหนดนี้และให้ดำเนินการกับคำขอดังกล่าวตามข้อกำหนดนี้ประกาศณ วันที่ ๒๘ มิถุนายน พ.ศ. ๒๕๖๑จุฬา สุขมานพผู้อำนวยการสำนักงานการบินพลเรือนแห่งประเทศไทย[เอกสารแนบท้าย]๑.แบบใบสำคัญการจดทะเบียนแนบท้ายข้อกำหนดของสำนักงานการบินพลเรือนแห่งประเทศไทยฉบับที่ ๑๑ ว่าด้วยการขอจดทะเบียนและการรับจดทะเบียนอากาศยาน(ดูข้อมูลจากภาพกฎหมาย)ปุณิกา/จัดทำ๗มกราคม ๒๕๖๒[๑] ราชกิจจานุเบกษาเล่ม ๑๓๕/ตอนพิเศษ ๑๘๗ ง/หน้า ๕๙/๖ สิงหาคม ๒๕๖๑